Poliačik, Martin, poslanec NR SR (2019-04-04):
Ďakujem veľmi pekne. Vážené kolegyne, vážení kolegovia, ja chcem iba povedať za predkladateľov, teda za Jozefa Mihála aj mňa, že my by sme vôbec nemali problém s tým, keby strana SNS odporučila vláde schváliť náš zákon v skrátenom legislatívnom konaní. Bolo by to neštandardné, bolo by to zvláštne, ale nemuseli sme si tu tie dva dni prejsť tým... Ježiš, ja som včera sľúbil, že, aj dnes, že už teda budem pokojná sila, takže nemuseli sme prejsť tým neporiadkom, tým trapasom, ktorý tu máme posledné dva dni aj dnes. Nemuselo sa stať, že v skrátenom legislatívnom konaní máme zákon, ktorý je presne v tom istom znení normálne podaný na tej istej schôdzi, a myslím, že je trošku nespravodlivé teraz tieto veci vyčítať pánovi predkladateľovi, ja viem, že on z toho zrejme je rovnako nešťastný, pretože ho považujem za skôr zástupcu slušných ľudí v SNS, tých pár, čo tam sú, a iba, iba sa, iba sa naozaj udivujem nad tým, že keď tu bol ten zákon prvýkrát, tak naozaj prišlo množstvo argumentov, na základe ktorých sme ho mali odmietnuť, už keď tu bol. A Michal Liptaj, môj kolega z Progresívneho Slovenska, ktorý bol predtým prokurátorom a bol tiež aktívnym právnikom vo Francúzsku, upozornil na to, že existuje niečo ako právo na usadenie, ktoré hovorí o tom, že keď vo vnútri Európskej únie sa usadíte v inej krajine, či už ako obyvateľ, alebo sa tam usadíte ako podnikateľ, tak musíte mať rovnaké podmienky ako tí, ktorí v tejto krajine už podnikajú. A bolo to práve na základe práva na usadenie, resp. právo na usadenie bolo jedným z argumentov, prečo Európska komisia okamžite zasiahla proti tomuto odvodu na potraviny a novej dani na potraviny z pera Andreja Danka. Ten dôvod bol jednoduchý. Zákon je napísaný primárne tak, aby zasahoval zahraničné firmy, a tým pádom vlastne narúša – a hovorili sme to, už keď, už keď tu ten zákon bol prvýkrát –, narúša rovnaké pravidlá na jednotnom trhu Európskej únie. Ja som, samozrejme, rád, že ten zákon bude zrušený. Ale ešte raz poviem to, čo som povedal pred dvoma dňami spolu s Jozefom Mihálom na tlačovej konferencii, môže sa stať, že zvýšené ceny ostanú, lebo keď sa zvýšili plošne, zvýšili sa na základe očakávaných zvýšených výdavkov, tak je len veľmi ťažké plošne prinútiť všetkých obchodníkov, aby tieto ceny zase znížili. To znamená, že aj keď zo strany Európskej komisie bude Dankova daň na potraviny zrušená, aj keď sa v podstate táto kapitola, nešťastná, uzavrie, aj vtedy sa môže stať, že ten nárast cien potravín, ktorý sme mali možnosť vidieť, ostane platnou realitou. Dnes sme tu videli premiéra Pellegriniho, ktorý nepriamo kritizoval SNS za presne takéto nápady, ktoré prináša do parlamentu. Hovoril o tom, ako pri rokovaní s firmou Volkswagen v jej centrále naplno dostal kritiku, že tu prijímame zákony, ktoré pre veľké firmy znamenajú niekoľkomiliónové náklady uprostred roka, s ktorými ony vopred nepočítajú. Hádajte, pán predkladateľ, o čom asi tak hovoril? Lebo môj tip je, že hovoril o poukazoch na dovolenky. A takisto som sa rozprával s veľkými zamestnávateľmi, s veľkými zamestnávateľmi na Slovensku, konkrétne s jedným v Košiciach, pre ktorého toto znamenalo milión eur. Milión eur v badžete, s ktorými nepočítal. Je hrozne ľahké rozdávať peniaze, ktoré ani nerozdávate z vlastného, ani zo štátneho, lebo to by vám, samozrejme, Kažimír nedovolil, ktoré necháte vytiahnuť z rozpočtov súkromných firiem, a idete sa tváriť, že ste to dali občanom. Z tohoto dôvodu poviem dve veci. Ešte raz, som rád, že táto kapitola končí, som rád, že ak sa budú obchodníci správať zodpovedne a ceny klesnú naspäť, tak to môžme uzavrieť. A druhá vec, ktorú som povedal predtým a poviem ešte raz, pevne dúfam, že už čoskoro táto vláda skončí a že ju vystrieda nová, progresívnejšia, ktorá potiahne túto krajinu tam, kde má byť, k modernému 21. storočiu. Ďakujem veľmi pekne.